વાત એમ છે કે, 19 મેએ વસ્ત્રાપુર GMDC ગ્રાઉન્ડ પાસે રિક્ષાચાલક સાથે ઓવરટેક કરવાના મુદ્દે કારચાલકને ઝઘડો થયો હતો. કારમાં બેઠેલા બે શખ્સો અલ્પેશ પટેલ અને વિપુલ પટેલ દારૂનો નશો કરેલી હાલતમાં જણાયાં હતાં. કારના કાચ ઉપર IPS એ.કે. જાડેજાનું લેમિનેટ કરેલું વિઝિટિંગ કાર્ડ ચોંટાડેલું હતું તે મુદ્દો ચર્ચાસ્પદ બન્યો હતો. કારચાલકો સામે પોલીસ કાર્યવાહી થાય તે માટે લોકો એકત્ર થયા હતા તેનો વીડિયો પણ વાઈરલ થયો હતો. વસ્ત્રાપુર પોલીસે કારમાંથી મળેલા અલ્પેશ પટેલ અને વિપુલ પટેલ સામે કાર્યવાહી કરી હતી. આ ઘટનાના ત્રણ-ચાર દિવસ પછી વોટ્સ-એપ ઉપર જૂનો વીડિયો વાઈરલ થયો હતો. આ વીડિયોમાં અમદાવાદ રેન્જ IGP અને IPS એ.કે. જાડેજાની બદનામી થાય તે પ્રકારના લખાણ વહેતા કરાયા હતા. પોલીસ અધિકારી દારૂનો નશો કરેલી હાલતમાં પકડાયા હોવાના વીડિયો વાઈરલ કરાતાં ચકચાર મચી ગઈ હતી. એક ઉચ્ચ અધિકારી અને પોલીસ તંત્ર બદનામ થાય તેવા વોટ્સ-એપ મેસેજ વાઈરલ થયા હતા. આ મુદ્દે અમદાવાદ રેન્જ આઈજીપી એ.કે. જાડેજાએ કાયદેસર કાર્યવાહી કરવા માટે અમદાવાદ ક્રાઈમ બ્રાન્ચ અને વસ્ત્રાપુર પોલીસને પત્ર લખ્યા હતા.